<classify> Yanga inaongoza msimamo ikiwa na pointi 30 baada ya kucheza michezo 12 ikifuatiwa na Azam yenye pointi 29 na michezo 11. Yanga inapigania kupata ushindi leo dhidi ya Mbeya City huku ikiombea dua njema Kagera Sugar ipate ushindi dhidi ya Azam FC, mchezo utakaochezwa Chamazi kesho, ili iweke uwiano sawa na Azam katika mbio za ubingwa.Azam FC nao watakuwa nyuma ya Mbeya City ipate ushindi kwa Yanga ili waendelee kuwa na uwiano mzuri zaidi ya mabingwa hao watetezi katika mbio za ubingwa. Hata hivyo Yanga inapewa nafasi kubwa ya kuibuka na ushindi leo kutokana na mwenendo wake kuwa wa kupendeza tangu kuanza kwa ligi.Mechi nyingine inayosubiriwa kwa hamu leo ni ile itakayochezwa kwenye uwanja wa Kambarage Shinyanga, Simba ikiwa mgeni wa Mwadui ya huko. Ndanda FC wataikaribisha JKT Ruvu Uwanja wa Nangwanda Sijaona, Mtwara, Majimaji wataikaribisha Prisons kwenye Uwanja wa Majimaji mjini Songea huku Mtibwa Sugar na Mgambo JKT wakiwa kwenye kibarua kigumu Uwanja wa Manungu, Turiani Morogoro na Coastal Union wataivaa Stand United kwenye Uwanja wa Mkwakwani, Tanga.Endapo Simba na Mtibwa Sugar zitashinda zitalazimika kubaki kwenye nafasi zao kwenye msimamo ambapo Simba itafikisha pointi 26 na Mtibwa Sugar pointi 27 kwani Azam FC waliopo nafasi ya pili wana pointi 29. Kwenye uwanja wa CCM Kirumba Mwanza, Toto itamenyana na African Sports ya Tanga.  <topic>: michezo 